Komisia predložila Energetickému spoločenstvu návrh, v ktorom sa stanovujú údaje pre každú z deviatich zmluvných strán, ktoré nie sú členmi EÚ. O týchto údajoch sa rokovalo so zmluvnými stranami na mnohých dvojstranných a viacstranných stretnutiach pred júlovým neformálnym zasadnutím ministerskej rady, počas neho a po ňom. Zohľadňujú sa v nich výsledky modelovej štúdie, ktorú Komisia dokončila začiatkom tohto roka, ako aj vlastné národné ciele a plány zmluvných strán. Dodržiavajú sa v nich aj politické usmernenia ministerskej rady z roku 2018, v ktorých sa stanovuje, že ciele do roku 2030 by mali „predstavovať rovnakú mieru ambície zmluvných strán a zohľadňovať príslušné sociálno-ekonomické rozdiely, technologický vývoj a Parížsku dohodu o zmene klímy“.

V novembri 2021 ministerská rada Energetického spoločenstva vytvorila právny rámec Energetického spoločenstva pre ciele v oblasti energetickej efektívnosti, obnoviteľných zdrojov energie a emisií skleníkových plynov do roku 2030 pre deväť zmluvných štátov, ktoré nie sú členmi EÚ, prijatím kľúčových legislatívnych aktov vyplývajúcich z balíka opatrení EÚ v oblasti čistej energie pre všetkých Európanov (smernica o energetickej efektívnosti z roku 2018, smernica o obnoviteľných zdrojoch energie z roku 2018 a nariadenie o riadení z roku 2018). Ministerská rada v týchto aktoch neuviedla údaje o cieľoch do roku 2030.

Tento procedurálny akt by bol po prijatí záväzný pre zmluvné strany aj pre EÚ a umožnil by poveriť agentúry (ACER) a orgány EÚ (ENTSO-E) úlohami v oblasti cezhraničných záležitostí medzi zmluvnými stranami a členskými štátmi EÚ.

Po zasadnutí ministerskej rady v novembri 2021 a v očakávaní zmien Zmluvy o Energetickom spoločenstve Komisia v úzkej spolupráci so zmluvnými stranami, sekretariátom a s členskými štátmi EÚ vypracovala alternatívne riešenia v rámci súčasnej Zmluvy o Energetickom spoločenstve s cieľom dosiahnuť pokrok v oblasti integrácie trhov s elektrinou, a to aj prostredníctvom opatrení v oblasti elektriny podľa príslušnej hlavy Zmluvy o Energetickom spoločenstve.

Ministerská rada v novembri 2021 prijala plán dekarbonizácie pre zmluvné strany, politický dokument, v ktorom sa načrtáva postupnosť prijímania, transpozície a vykonávania právnych predpisov zameraných na dekarbonizáciu s cieľom nasmerovať zmluvné strany na cestu k dosiahnutiu cieľov dekarbonizácie do roku 2030 a do polovice storočia.

Ďalším krokom je začlenenie viacerých technických aktov do acquis Energetického spoločenstva, ktoré predstavujú nevyhnutný základ pre realizáciu akejkoľvek politiky stanovovania cien uhlíka, ktorá by bola vhodná aj pre systém obchodovania s emisiami (ETS).

Komisia preto plánuje v mene Európskej únie podporiť prijatie procedurálneho aktu.

3.1.8.Rozhodnutia podľa článku 91 ods. 1 Zmluvy o Energetickom spoločenstve, ktorými sa určuje existencia porušenia Zmluvy o Energetickom spoločenstve v týchto veciach:

Postupy riešenia sporov sa stanovujú v hlave III kapitole 1 a hlave IV kapitole 1 rokovacieho poriadku na riešenie sporov v rámci zmluvy.

a)rozhodnutie 2022/…/MC-EnC o nedodržaní Zmluvy o Energetickom spoločenstve zo strany Severomacedónskej republiky vo veci ECS-4/22;

V článku 1 rozhodnutia ministerskej rady 2018/10/MC-EnC sa vyžaduje, aby zmluvné strany transponovali nariadenie REMIT do 29. novembra 2019 a vykonali ho do 29. mája 2020. V článku 1 ods. 3 sa vyžaduje, aby zmluvné strany oznámili sekretariátu opatrenia, ktorými sa transponuje rozhodnutie, a všetky následné zmeny týchto opatrení do dvoch týždňov od ich prijatia. V článku 6 Zmluvy o Energetickom spoločenstve sa zmluvným stranám ukladá všeobecná povinnosť prijať všetky primerané opatrenia na zabezpečenie splnenia povinností vyplývajúcich zo Zmluvy o Energetickom spoločenstve. V článku 89 sa vyžaduje, aby zmluvné strany do svojho vnútroštátneho právneho systému implementovali rozhodnutia, ktoré sú im určené, a to v lehote stanovenej v rozhodnutí.

Lehota, v ktorej malo Severné Macedónsko prijať opatrenia na splnenie uvedených povinností, uplynula 29. novembra 2019, ale do dnešného dňa neboli prijaté žiadne takéto opatrenia, preto sekretariát 14. júla 2022 predložil ministerskej rade odôvodnenú žiadosť proti Severomacedónskej republike z dôvodu, že netransponovala nariadenie (EÚ) č. 1227/2011 (nariadenie REMIT) do 29. novembra 2019 a neoznámila uvedené opatrenia sekretariátu.

Ministerská rada sa vyzýva, aby prijala rozhodnutie, ktorým sa vyhlási, že Severomacedónska republika tým, že do 29. novembra 2019 neprijala a neuplatňovala zákony, iné právne predpisy a správne opatrenia potrebné na dosiahnutie súladu s nariadením (EÚ) č. 1227/2011 o integrite a transparentnosti veľkoobchodného trhu s energiou upraveným a prijatým rozhodnutím ministerskej rady 2018/10/MC-EnC, a tým, že uvedené opatrenia bezodkladne neoznámila sekretariátu, nedodržala články 6 a 89 Zmluvy o Energetickom spoločenstve, ako ani článok 1 ods. 1 a 3 rozhodnutia ministerskej rady 2018/10/MC-EnC.

Poradný výbor Energetického spoločenstva zatiaľ nepredložil svoje stanovisko.

Vzhľadom na skutočnosti a argumenty uvedené v odôvodnenej žiadosti by malo byť pozíciou, ktorá sa má zaujať v mene Únie v ministerskej rade, schválenie rozhodnutia, ktorým sa určuje existencia porušenia vo veci ECS-4/22, a to za predpokladu, že poradný výbor Energetického spoločenstva včas vydá stanovisko podporujúce zistenia sekretariátu, teda pred zasadnutím ministerskej rady.

b)rozhodnutie 2022/…/MC-EnC o nedodržaní Zmluvy o Energetickom spoločenstve zo strany Kosova* vo veci ECS-5/22;

Smernica 2014/52/EÚ, ktorou sa mení smernica 2011/92/EÚ o posudzovaní vplyvov určitých verejných a súkromných projektov na životné prostredie, bola začlenená do Energetického spoločenstva rozhodnutím ministerskej rady 2016/12/MC-EnC. V článku 2 uvedeného rozhodnutia sa predpokladá, že zmluvné strany transponujú smernicu 2014/52/EÚ do 1. januára 2019 s výnimkou ustanovení týkajúcich sa smerníc, na ktoré sa nevzťahuje článok 16 Zmluvy o Energetickom spoločenstve, a oznámia sekretariátu znenie hlavných ustanovení vnútroštátnych právnych predpisov, ktoré prijali v oblasti, na ktorú sa vzťahuje uvedené rozhodnutie ministerskej rady.

Keďže lehota, v ktorej malo Kosovo* prijať opatrenia na splnenie uvedených povinností, uplynula 1. januára 2019, ale do 14. júla 2022 neboli prijaté žiadne opatrenia, sekretariát predložil ministerskej rade odôvodnenú žiadosť proti Kosovu* z dôvodu, že netransponovalo smernicu 2014/52/EÚ do 1. januára 2019, čím nedodržalo články 6 a 89 Zmluvy o ES, ako ani článok 2 rozhodnutia ministerskej rady 2016/12/MC-EnC.

Ministerská rada sa vyzýva, aby prijala rozhodnutie, ktorým sa vyhlási, že Kosovo* tým, že do 1. januára 2019 neprijalo a neuplatňovalo zákony, iné právne predpisy a správne opatrenia potrebné na dosiahnutie súladu so smernicou 2014/52/EÚ, ktorou sa mení smernica 2011/92/EÚ o posudzovaní vplyvov určitých verejných a súkromných projektov na životné prostredie, upravenou a prijatou rozhodnutím ministerskej rady 2016/12/MC-EnC, a tým, že uvedené opatrenia bezodkladne neoznámilo sekretariátu, nedodržalo články 6 a 89 Zmluvy o Energetickom spoločenstve, ako ani článok 2 rozhodnutia ministerskej rady 2016/12/MC-EnC.

Poradný výbor Energetického spoločenstva zatiaľ nepredložil svoje stanovisko.

Vzhľadom na skutočnosti a argumenty uvedené v odôvodnenej žiadosti by malo byť pozíciou, ktorá sa má zaujať v mene Únie v ministerskej rade, schválenie rozhodnutia, ktorým sa určuje existencia porušenia vo veci ECS-5/22, a to za predpokladu, že poradný výbor Energetického spoločenstva včas vydá stanovisko podporujúce zistenia sekretariátu, teda pred zasadnutím ministerskej rady.

c)rozhodnutie 2021/02/MC-EnC o nedodržaní Zmluvy o Energetickom spoločenstve zo strany Bosny a Hercegoviny vo veci ECS-5/17;

Sekretariát 16. januára 2018 poslal Bosne a Hercegovine úvodný list v súlade s článkom 12 rokovacieho poriadku na riešenie sporov. V tomto úvodnom liste dospel sekretariát k predbežnému záveru, že Bosna a Hercegovina si nesplnila svoje povinnosti vyplývajúce zo Zmluvy o Energetickom spoločenstve, keďže:

–netransponovala požiadavky článku 26 ods. 2 písm. d) smernice 2009/72/ES o elektrine, v ktorom sa vyžaduje určenie pracovníka zodpovedného za zabezpečenie súladu a vypracovanie programu súladu vo Federácii Bosny a Hercegoviny v súlade s termínom stanoveným na 1. január 2015, ako sa uvádza v acquis,